# Centre d'Esports Manresa

El Centre d'Esports Manresa és el club de futbol més destacat de la ciutat de Manresa.

## Història

Va ser l'any 1906 quan es creà el primer club de la ciutat, el Manresa Football Club, que es va ingressar a la Federació Catalana l'any següent. Els primers campionats disputats pel club foren torneigs locals, com la Copa Blanchart, que guanyà el 1914. El 1909 es fundà el Catalònia Esports Club. Ambdues entitats es fusionaren el 16 d'abril de 1916, naixent l'actual Centre d'Esports Manresa. L'any 1920 el club comença a disputar competicions oficials, integrat a la segona categoria del Campionat de Catalunya. El 1925 fou un gran any. Fou campió provincial de segona categoria, campió de Catalunya de segona categoria i s'aconseguí pujar a la primera categoria catalana, on romangué fins al 1930. El 16 de maig de 1943 debutà al club Estanislau Basora, el millor jugador que ha militat mai al club i que el 1946 fou traspassat al Futbol Club Barcelona.
El 1950 es produeix el primer ascens a Tercera Divisió, categoria en la que és un habitual. En aquesta primera etapa hi restà 18 temporades consecutives, destacant la primera posició la temporada 1955-56, i arribant a disputar cinc fases de promoció d'ascens a Segona Divisió (1955, 1956, 1957, 1960, 1961). El 14 d'abril de 1976 els jugadors del Centre d'Esports Manresa fan la primera vaga a la història del futbol espanyol. El club entra en crisi que el portarà a baixar a Regional Preferent el mateix any i a Primera Regional el 1979. L'equip recupera posteriorment la categoria de Tercera Divisió, a la que, fins al 2008 ha militat 38 vegades. Tanmateix, a partir de la temporada 2007-08 l'equip comença una nova davallada que el porta a competir aquesta present temporada 2009-10 a la Regional Preferent; compartint ja el mèrit de ser l'equip bagenc a la categoria més alta del futbol amb el CE Sant Feliu Sasserra.
Fou un club poliesportiu, creant seccions d'atletisme (Centre Atlètic Manresa, 1935, que s'independitzà el 1955), tennis (1936-1940), bàsquet (1940-1979, que s'independitzà, esdevenint l'actual Bàsquet Manresa) i handbol (1944). El dia 29 de desembre de 1999 es constituí la Fundació del Centre d'Esports Manresa, F.P., amb els objectius del foment, promoció i pràctica del futbol manresà.

## Palmarès

* Copa Generalitat:
** 1985, 1986
** 1984 (subcampió)
* Tercera Divisió:
** 1955-56
** 1954-55, 1959-60, 1960-61 (subcampió)
* Copa Catalunya Amateur:
** 2014
* Primera Catalana:
** 1973-74, 1990-91, 1997-98, 2000-01
* Segona Catalana:
** 1979-80, 2013-14

## Temporades

Fins a l'any 2011-12 el club ha militat 38 temporades a Tercera Divisió i 8 a Primera Catalana.
| 1950-51: 3a Divisió 9è 1951-52: 3a Divisió 5è 1952-53: 3a Divisió 7è 1953-54: 3a Divisió 5è 1954-55: 3a Divisió 2n 1955-56: 3a Divisió 1r 1956-57: 3a Divisió 3r 1957-58: 3a Divisió 12è 1958-59: 3a Divisió 8è 1959-60: 3a Divisió 2n 1960-61: 3a Divisió 2n 1961-62: 3a Divisió 7è 1962-63: 3a Divisió 5è 1963-64: 3a Divisió 14è 1964-65: 3a Divisió 15è 1965-66: 3a Divisió 15è 1966-67: 3a Divisió 13è | 1967-68: 3a Divisió 20è 1968-74: Regional Preferent 1974-75: 3a Divisió 4t 1975-76: 3a Divisió 17è 1976-79: Regional Preferent 1979-80: Primera Regional 1980-82: Regional Preferent 1982-83: 3a Divisió 12è 1983-84: 3a Divisió 7è 1984-85: 3a Divisió 13è 1985-86: 3a Divisió 5è 1986-87: 3a Divisió 10è 1987-88: 3a Divisió 15è 1988-89: 3a Divisió 7è 1989-90: 3a Divisió 20è 1990-91: Regional Preferent 1991-92: 3a Divisió 11è | 1992-93: 3a Divisió 19è 1993-94: Primera Div. Catalana 2n 1994-95: 3a Divisió 17è 1995-96: Primera Div. Catalana 9è 1996-97: Primera Div. Catalana 15è 1997-98: Regional Preferent 1998-09: Primera Div. Catalana 8è 1999-00: Primera Div. Catalana 12è 2000-01: Primera Div. Catalana 1r 2001-02: 3a Divisió 16è 2002-03: 3a Divisió 13è 2003-04: 3a Divisió 14è 2004-05: 3a Divisió 17è 2005-06: 3a Divisió 5è 2006-07: 3a Divisió 10è 2007-08: 3a Divisió 19è 2008-09: Primera Div. Catalana 18è | 2009-10: Territorial Preferent G1 13è 2010-11: Territorial Preferent G1 5è 2011-12: Primera Catalana G1 17è 2012-13: Segona Catalana G4 3è 2013-14: Segona Catalana G2 1è 2014-15: Primera Catalana 3è 2015-16: Primera Catalana 4t 2016-17: Primera Catalana 10è 2017-18: Primera Catalana 2n 2018-19: Primera Catalana 2n 2019-20: 3a Divisió 10è 2020-21: 3a Divisió 5è 2021-22: Tercera RFEF 1r 2022-23: Segona RFEF |
Copa Generalitat

## Estadi

Els primers terrenys de joc del Manresa foren els camps de Sant Ignasi on disputava els seus partits el Manresa Football Club. L'any 1909 es va traslladar al camp dels Barrets, a l'actual factoria Pirelli. El següent terreny va estar situat a l'actual carrer de Barcelona (antic camí de l'Escorxador) i rebia el nom de camp de les Arenes. Era el 1914.
Ja com a Centre d'Esports Manresa, l'any 1920, es va traslladar al camp del Catalònia Park, situat, també, a l'actual carrer Barcelona. Però el camp més representatiu del club fou el camp del Pujolet, inaugurat el 4 i 5 d'abril de 1926, on hi va jugar fins a l'any 1985. El 25 d'agost del mateix any es disputà el primer partit al Nou Estadi Municipal del Congost, actual estadi del club.

## Referències

* ↑ El Mundo Deportivo. Barcelona, Any XI n.564 p.3 (31 d'octubre de 1916)

## Enllaços externs

* Web oficial